Alexander episcopus .... venerabilibus abbatibus fratribus, archiepiscopis et episcopis .... salutem .... Quia confusio habitus sepe confusionem inducit ordinum, et etiam animorum, auctoritate apostolica districtius duximus inhibendum ut nulli, sive sit in religionis ordine vel extra ordinem constitutus, habitus dilectorum filiorum fratrum Predicatorum, aut ita consimilem sibi, quod propter eum frater Predicator credi possit, liceat deferre, absque mandato sedis apostolice speciali. Volumus igitur, et fraternitati vestre per apostolica scripta mandamus, quatinus singuli vestrum, in suis civitatibus et dyocesibus, illos qui per prefatum habitum, vel sibi predicto modo consimilem, contra inhibitionem nostram deferre presumpserint ad deponendum ipsum, cum ab eisdem fratribus requisiti fueritis, monitione premissa, per censuram ecclesiasticam, sublato appellationis obstaculo, compellatis. Datum Laterani, III nonas maii. – anno secundo.